Garmin International

LA TRAVESSA Completa excursió per la muntanya de Montserrat que ens portarà a coronar tres 100 Cims dels que es troben a la serralada, si comptem el de Castell Ferran que es troba a tocar de Can Maçana. Així, ascendirem a Sant Jeroni (1.236 m), cota màxima de la serra i el Montgròs (1.129 m), un cim que ofereix unes fantàstiques vistes de la muntanya i l'Albarda Castellana (1.178 m). Es tracta d’un itinerari dur. Que la distància no us confongui. La majoria de la ruta va per corriols amb pujades i baixades que us deixaran les cames tocades. Com a gratificació podrem gaudir d’unes vistes incomparables des dels cims de Sant Jeroni i del Montgròs. Des d’aquest segon cim, situat al mig de la serralada però desplaçat una mica al sud de la carena principal, obtindrem el que potser siguin les millors panoràmiques que es poden tenir de les agulles montserratines que són accessibles a peu. Des del cim de Sant Jeroni seguirem el Camí Vell, que va pel torrent de Santa Maria, fins al Monestir. Opcionalment podem seguir el Camí Nou que passa pel Pla de les Taràntules (estació superior funicular de Sant Joan), on o bé podem agafar aquest mitjà de transport per baixar al Santuari, o bé seguir el Camí de Sant Miquel. DIFICULTAT Ruta llarga i amb desnivell però sense dificultats tècniques destacables. Tot i tenir una distància moderada bona part de l’excursió transcorre per corriols que alenteixen la marxa tant per la irregularitat del terreny com per les constants pujades i baixades. Cal parar atenció a la baixada del Portell del Migdia. No presenta cap dificultat tret d’una baixada força dreta durant la primera part. ELS SENDERS Caminar per Montserrat, com també succeeix a Collserola, ens demana sovint un màster en coneixement de senyals. El cert és que a part del diferents senders homologats que recorren el parc natural, també hi trobem marques i senyals de tota mena que ens poden arribar a distreure. Així, en la curta pujada a Montserrat anirem trobant cruïlles on coincidirem en part amb els senders següents: SENDERS HOMOLOGATS: - PR C-19 Portal de Montserrat : sender seguit gairebé totalment. Només el deixarem a la plaça de Santa Anna - GR-4: sender que va de Puigcerdà a Montserrat - GR-172: sender entre La Mussara i Bellprat passant per Montserrat (198km) - Camí Ignasià: camí romeu que enllaça Loiola (Euskadi) i Manresa seguint les passes de Sant Ignasi. ALTRES SENDERS Senders del Patronat de la Muntanya: Ruta1: Santa Cecília (placa verda) Ruta1: del Monestir a Sant Jeroni (placa vermella) Ruta 2: del Monestir a les Ermites (Tebaida) (placa vermella) Ruta 1: camí de l’Arrel (placa marró) Ruta4: Ruta dels Monestirs (placa vermella) Gran Recorregut Ruta1 (placa quadrada blanca) Gran Recorregut Ruta3 (placa quadrada verda) Gran Recorregut Ruta5 (placa quadrada vermella) Gran Recorregut Ruta6 (placa quadrada groga) ELS TRENS - ESTACIÓ DE SORTIDA/ARRIBADA: Montserrat (Cremallera de Montserrat). Estació superior del cremallera que porta des de Monistrol fins al santuari. Connecta amb els ferrocarrils FGC a Monistrol Vila. Consulteu els horaris per saber quins cremalleres connecten amb els horaris de pas dels trens dels ferrocarrils de la generalitat. Podeu consultar tots els horaris a: - Cremallera de Montserrat (FGC) - FGC (Ferrocarrils de la Generalitat de Catalunya)